**СОФИЙСКИ УНИВЕРСИТЕТ „СВ. КЛИМЕНТ ОХРИДСКИ“**

**ФАКУЛТЕТ ПО КЛАСИЧЕСКИ И НОВИ ФИЛОЛОГИИ**

**КАТЕДРА „АНГЛИЦИСТИКА И АМЕРИКАНИСТИКА“**

**СПЕЦИАЛНОСТ АМЕРИКАНСКА ЛИТЕРАТУРА**

**МАРИЯ КРЪСТЕВА**

***Игра на жанрове: животът и творчеството на американските писатели Ф. Скот Фицджералд и Ърнест Хемингуей в съвременната постмодерна литература***

**АВТОРЕФЕРАТ**

**на дисертация**

за присъждане на образователната и научна степен „доктор“

научна специалност: Американска литература

Научен ръководител:

Проф. д-р Мадлен Данова

Рецензенти:

1.

2.

**СОФИЯ**

СЪДЪРЖАНИЕ НА АВТОРЕФЕРАТА

1. Характеристики на дисертационния труд
   1. Обект и предмет на изследването
   2. Цели и задачи на изследването
   3. Теза
2. Обхват и методология на изследването
3. Актуалност на проблема
4. Структура и съдържание на дисертационния труд
5. Авторска справка за приносите на дисертационния труд
6. Публикации по темата на дисертационния труд
7. Цитирана в автореферата литература

Дисертационният труд е обсъден и насочен за публична защита на заседание на Катедра „Англицистика и Американистика“ на Факултета по класически и нови филологии на СУ „Св. Климент Охридски“, проведено на ..................... Дисертационният труд със заглавие *„Игра на жанрове: животът и творчеството на американските писатели Ф. Скот Фицджералд и Ърнест Хемингуей в съвременната постмодерна литература“* се състои от увод, четири глави, заключение и библиография. Обемът на дисертационния труд е .... страници, от които ...... са основен научен текст. Списъкът на използваната литература обхваща ..... заглавия, включително ..... броя електронни източници.

Защитата на дисертационния труд ще се състои на .................... от.......... часа в зала ..... на ...... Материалите по защитата са на разположение на интересуващите се в библиотеката на ...................

1. **Характеристики на дисертационния труд** 
   1. **Обект и предмет на изследването**

Настоящата научна разработка изследва литературното пренаписване на събития и случки от живота и творчеството на двама от най-известните американски писатели на двадесети век, Ф. Скот Фицджералд и Ърнест Хемингуей. Техните житейски истории са многократно колажирани в литературни биографии в съвременната постмодерна литература, която използва връзката между фикция, биография и автобиография за създаването на текстове, които претендират за историческа достоверност на събития и личности без да я отстояват на всяка цена. Творческият процес включва ползване на различни факти, измислени герои, литературни произведения и практики, теми и предмети, които се преподреждат в един непрекъснато променящ се свят на удвояване, огледални отражения и колебания, пораждащи различни значения.

Дисертационният труд се явява в продължение на магистърската ми програма по Американистика и трансатлантически отношения, завършена през 2011 година. Научният ми интерес към американския модернизъм и постмодернизъм се породи докато посещавах курсовете по Американска литература в магистърската програма. Независимо че животът и творчеството на американските автори Ф. Скот Фицджералд и Ърнест Хемингуей са добре познати в научните и читателските среди, литературните им биографии не можем да кажем, че са също толкова популярни, тъй като публикуването им започва в края на 20-ти век и продължава до днес.

Интересът ми към предмета на изследването е продиктуван и от факта, че към момента, както сочи проучването ми, отсъства цялостна научна разработка по темата, чиято актуалност в контекста на съвременното развитие на животоописанията едва ли някой ще отрече.

В този смисъл моето изследване анализира наративни техники, използвани от различните постмодерни писатели за създаване на нови („подривни“) жанрови форми в животоописанието. Тези форми обикновено са тясно свързани с процесите на хибридизация, минаване на „канонични“ граници и смесване на характеристики. С други думи, това, което ме интересува, е жанровата игра, която се е превърнала в присъща черта на постмодерното писане, често свързана с конкретни текстуални форми.

За да дам теоретична рамка, в която всички тези различни форми на текстуалност в областта на литературната биография могат да бъдат критично интерпретирани, избрах за анализ две от постмодерните биофикции на Ф. Скот Фицджералд и Ърнест Хемингуей, доста любопитно фокусирани не върху двамата писатели, а върху жените в живота им: *Z: A Novel of Zelda Fitzgerald* (2013 г.) на Терез ​​Ан Фaулър и *The Paris Wife* (2011 г.) на Пола Маклeйн. В допълнение включвам и биофикцията *Hemingway’s Girl* (2012 г.) от Ерика Робък. Сравнявам и противопоставям тези произведения на полуавтобиографичния роман на самата Зелда Фицджералд *Save me the Waltz* (1932 г.) и автобиографичния пътепис на Марта Гелхорн, третата съпруга на Хемингуей, *Travels with Myself and Another* (1978 г.). Сравнението служи за илюстриране на специфичното създаване на образи, което в биофикциите се осъществява в резултат на уникалните наративни идентичности, изграждани в постмодерните романи. Целта ми е да покажа как постмодерната литература от началото на 21-и век позволява до голяма степен жанровата игра да подкопае установените йерархии и модели на поведение, особено в един свят, доминиран от мъжете.

**Обект на изследване** е хибридният жанр на биофикцията и нейната метафункционалност спрямо историческите и литературни произведения, върху които се изгражда, позволяващa класифицирането й като „историографска метафикция“.

**Предмет на изследване** e изграждането на разказвателна идентичност като резултат от играта на жанровете в биофикциите: *Z: A Novel of Zelda Fitzgerald* (2013 г.) от Терез ​​Ан Фaулър (Therese Ann Fowler), отнасяща се за Ф. Скот Фицджералд; *The Paris Wife* (2011 г.) от Пола Маклeйн (Paula McLain); *Hemingway’s Girl* (2012 г.) от Ерика Робък (Erika Robuck), отнасящи се за Ърнест Хемингуей; полуавтобиографичният роман на Зелда Фицджералд, *Save me the Waltz* (1932 г.); мемоарът за пътешествията на Марта Гелхорн, *Travels with Myself and Another* (1978 г.).

Наративът на тези произведения показва категоричната способност на романа да изгражда типична историографска метафикция. Това са композитни текстове, драматизиращи ключови събития в живота на историческите фигури, които се превръщат в теми за разказване. На фокус е начинът, по който различните събития в живота на писателите са разработени във фикционалното пространство. Превръщането на известни фигури на творци в литературни персонажи заема основна част в настоящото проучване. Изборът на конкретните произведения е продиктуван от особения интерес на автора на този труд към постмодерната литература, в търсене на доказателства на хипотезата, че жанровата игра в съвременните постмодерни произведения често се оказва начин за подкопаване на установените йерархии и модели на поведение. Анализът се оттласква от представата за света на авторите, творили през първата половина на 20. век, като доминиран от мъжете, за да влезе в диалог със съвременния поглед на писателките от началото на 21 век. В същото време специално внимание е отделено върху процеса на преобръщане и демитологизиране на фигури на тези двама автори и възможността за надграждането на нови митологични пластове при изграждането на образите им.

За първи път в романния наратив за Фицджералд и Хемингуей те, като герои в биофикции, не заемат централно място. Тази роля е отредена на техните съпруги Зелда Фицджералд и Хадли Ричардсън, от чиято гледна точка са представени писателите. В *Hemingway’s Girl* разказвачът е момиче, което работи като домашна помощница в дома на Хемингуей и втората му съпруга Полин Файфер.

По този начин, настоящият труд показва как постмодерната жанрова игра отхвърля една единствена доминираща перспектива, и въвежда нови и неочаквани начини за изграждане на образите на дейци на словото, отдавна превърнати в полу-богове.

**1.2 Цели и задачи на изследването**

Цел на труда е чрез анализа на трите биофикции през призмата на заиграването с различни жанрове или това, което се нарича „жанрова игра“, хибридизация (Hutcheon: 2003), „креолизация“ (Anderson: 1983) и смесване (Benton: 2009), да очертае нова перспектива за анализ на постмодерното животоописание. Наричам това процес на „биофикционално съхранение“ или „биосъхранение“. Използвам термина „биосъхранение“ в смисъл на „литературното“ разказване на конкретни житейски истории, като съставката „био“ се отнася не до биологичните факти а до биографичните такива. Терминът метафорично се съотнася с научния процес на биосъхранение, като всъщност обозначава уникалната жанрова игра в постмодерното пренаписване на живота на известни исторически личности, които от своя страна са също автори на фикции. Разглеждам явлението през динамиката на текста, описвайки и обяснявайки основните елементи на биосъхранението, за да маркирам теоретичната основа за анализ на жанровата хибридност в биофикциите. Необходимостта от подобно изследване възниква от липсата на специфична теория, която да се занимава с формирането на този нов жанр и последиците от това по отношение на постмодерната текстуалност.

Биосъхранението може да се разглежда като експеримент с различни постмодерни режими и техники на писане, който може да прерасне до игра с родови характеристики. Подобно на процеса на биосъхранение в биохимичните лаборатории, в процеса на литературно пресъздаване, авторите решават кои факти от биографията на своите субекти и какви черти на героите им искат да запазят и след това избират какви литературни „консерванти“ да използват за създаване на измислените сюжети. Крайният продукт е биофикция, която илюстрира нова визия за отминалите времена и техните лица.

В този смисъл настоящият труд смесва традиционната критическа теория с по- творчески практики, като се опитва да очертае нови подстъпи в теорията на съвременната постмодерна фикция. Целта е паралелното практическо и теоретично проучване на двойните хибридни функции на текстовете като исторически и литературни. В подобен режим на изследване се появяват нови разбирания относно фикционалността на биографията и автобиографията, относно творческия процес на автора на „биотекстове“, както и тяхната рецепция в един по-различен от времето на „биографизирания“ социално-исторически контекст.

Фокусът на дисертацията е поставен върху връзките между проблематиката на биоразказа и неговото текстово изграждане, между субективността и идеологията, като част от постмодерните хибридни комбинации между фикция и история.

По-конкретните цели и задачи на труда са:

1. Критически преглед и преосмисляне на постмодерните теории, имащи отношение към създаването на биофикциите;
2. Извеждането на жанровата игра като основна при създаването на биофикциите през анализа на отношението факт – фикция;
3. Съпоставка между реалната биографична фигура и героя на биофикцията;
4. Проследяване на начина, по който са постигнати огледални отражения и наративни идентичности в постмодерната биофикция
5. Критическо преосмисляне на практическата реализация на двувремевото представяне;
6. Извеждането на теория за особения тип текстуалност, изградена на базата на биосъхранението;
7. Определяне на биосъхранителните секвенции;
8. Анализ на изграждането на наративните идентичности на главните героини в биофикциите, които се анализират;
9. Анализ на „договорите“ за истинност между автор и читател;
10. Очертаване на сходствата и различията между различните биофикции, посветени на една и съща реална фигура;
11. Критически анализ на конкурентните биофикции в оформянето на особеностите на биографичния субект
12. Анализ на интертекстуалните и пародийните постмодернистични практики в избраните произведения.

В отговор на зададената проблематика дисертацията предлага критическо преосмисляне на настъпилите промени в жанровите характеристики на постмодерната биография и фикционалността - като анализът разкрива структурата на текста, представянето на героя, нагласите, наративната идентичност на автора и разказвачите. Събитията, представени в биофикциите, образуват многобройни наративни биосъхранителни секвенции, разкриващи особеностите на авторовите намерения в представянето на Ф. Скот Фицджералд и Ърнест Хемингуей като реални исторически фигури и като фикционални герои през нова и нетрадиционна гледна точка.

Разработването на подобна проблематика в края на краищата цели различния прочит на термините „биография“ и „автобиография“ когато става дума за постмодерния поглед и разглеждането на понятието „истина“ в неговата онтологична множественост.

* 1. **Теза**

Тезата ми се отнася до целесъобразността от изолиране и описване на основните характеристики на процеса на биосъхранение в избраните биофикции чрез качествени методи на анализ. Това ми позволява да направя теоретични изводи за ролята на биосъхранението при смесването на жанровете в постмодерното писане. Така анализът на биосъхранението подпомага анализа на жанровата хибридизация, както и реконструирането на (авто)биографичните наративни идентичности на жените до двамата американски писатели, наред с изграждането на техния „нов“ демитологизиран образ.

Изследователската рамка на дисертацията включва обсъждане на смесването на традиционната критическа теория и творчески практики с новите подходи в теорията и практиката на съвременната постмодерна литература. Изследването се опира на теоретично проучване на двойните хибридни функции на текстовете – исторически и литературни. В това отношение моят анализ предлага нова интерпретация на това как процесът на биосъхранение влияе върху жанровите конвенции на художествената литература, биографията и автобиографията, творческия процес и представата за собствения Аз, както и на връзката между читател и автор в по-широк социален и исторически контекст. Моето разбиране е, че тези художествени произведения проявяват способността на постмодерния роман да проектира характеристиките на историографската метафикция. Те са съставни текстове, които драматизират ключови събития в живота на писателите, като същевременно преобразяват биографиите им и разместват субектите в тях. Акцентът на настоящото изследване е върху това как различни теми от историческото битие на писателите се преработват в едно постмодернистично фикционално пространство.

Един от конкретните ми интереси произтича от формирането на измислените наративни идентичности на Зелда и Хадли, както и от изобразяването на Фицджералд и Хемингуей като герои в постмодерната художествена литература, разглеждани като резултат от жанровата трансгресия и използването на постмодерни техники на писане. По специално ме интересува процесът на подриване и развенчаване на митологизираните фигури на писателите и възможността за себеотстояване, или битката за „памет“ на личности, съпътствали ги в техния живот. За първи път в историята на литературата фигурите на Фицджералд и Хемингуей не заемат централно място. Вместо това техните съпруги са в главната роля, взимат думата и именно техните гласове са озвучените в тези истории. Изследването показва как постмодерната жанрова игра отхвърля една единствена доминираща перспектива и въвежда нови, които стават толкова важни, колкото и конвенционалната перспектива, добре представена в големия обем от критически изследвания и биографии на двамата писатели-модернисти.

Изследването стратегически включва комбинация от постмодерни наративни теории, теории за литературната биография и наративната идентичност. В изследователския разказ важна роля играят историческият период и литературното развитие, както и различните стратегии на писане, както на писателите, превърнали се в литературни герои, така и на постмодерните писатели, превърнали ги в герои на своите биофикции. За обработването и интерпретирането на текстовете е използван инструментариумът на текстологичния, структурологичния и компаративистичния анализ. Базиран върху структурата на текста, анализът разкрива ново съответствие между художествени и нехудожествени жанрове. Аналитичният резултат от изследването на целите и инструментите на (авто)биографичното и постмодерното писане поставя жанровата игра в центъра на тези текстове и демонстрира нейния смисъл чрез новите реалности, които поражда.

1. **Обхват и методология на изследването**

Дотук вече се очерта обхвата и методологията на изследването, включваща няколко теоретични подхода от постмодерната литературна теория, наративната теория и литературната биография. Особено важно е да се подчертае, че дисертацията подлага на критически анализ и връзката между литературното произведение и теорията, отчитайки по този начин факта, че невинаги теорията може максимално да обясни литературния текст.

Изследването започва с критическо преосмисляне на историографската метафикция като постмодерен жанр, който едновременно очертава изграждането на историята и създаването на литературен артефакт. Това е още едно доказателство, че постмодерното мислене разглежда миналото като съвкупност от текстове, които в същината си са интертекстуални. Светът и реалността са продукти на културата, а начинът, по който са представени в различни разкази, изгражда нашите познания за света. Следователно интертекстуалността като една от основните прояви на постмодернизма се явява като основна техника за познание на света. Нещо повече, в постмодерните текстове светът и миналото са представени чрез интертекстуална пародия, в която миналото е неотменна част от настоящето.

На второ място е направен задълбочен анализ на наративните конвенции, подчинени на постмодерното възприятие и създадени и поддържани от културата. Постмодерното използване на литературни форми, жанрове и видове е начин за реконтекстуализиране/пренаписване на техните значения и за създаване на различен културен, езиков или семиотичен контекст. Творческият потенциал на постмодерното писане от една страна, дава възможност за създаване на нови форми, стилове и жанрове, а от друга, за умишлено заимстване и използване на стари такива.

Целият този двустранен процес на създаване и заимстване позволява пренаписването на биографичния наратив под формата на колаж или пастиш, като пъзелът, конструиран от автора, изгражда нова картина на човешкия живот, която в биофикцията често съществува редом с цяла серия от възможни, други картини.

С цел осмисляне на тази сложна интертекстуална игра в постмодерната биофикция, анализът на избраните произведения дава превес на рецептивната нагласа при тълкуване на събитията и действията на героите при различните житейски обстоятелства, който са залегнали в основата на всяко едно от тези произведения. Специално внимание се обръща на това до каква степен биографичната част е пропусната, неформулирана или изключена. Сравняват се и се анализират тълкованията на житейската история на едно и също лице от двама автори, които включват сходни събития, прояви на героите и обстоятелства, както и съпътстващи исторически и биографични материали. Всеки от авторите представя нова гледна точка когато разкрива съкровени моменти от живота на героя на биофикцията. Настоящият труд разкрива как жанровото смесване на (авто)биография и фикция се превръща в основна сила и слабост в представянето на индивидуалното Аз и сложната му комбинация от значения.

Друг проблем, разгледан в дисертационния труд, е начинът, по който историографското и литературното представяне на житейските истории се променя. Историографската метафикция разглежда до каква степен човек е сигурен в разбирането и представянето на историята за живота на друг човек. Биофикциите за Ф. Скот Фицджералд и Ърнест Хемингуей предлагат разнообразни събития, които вероятно са били неизвестни на самите писатели или на хората, които ги познават. Независимо че всички варианти на пренаписаните им житейски истории се основават на безспорни факти, тяхната безкрайност е обусловена от безкрайните възможности на жанровата игра. Фактите остават в центъра, докато ъглите и перспективите на виждане ги променят.

Това води и до ключовия аспект на критическото изследване на пренаписаните житейски истории на Ф. Скот Фицджералд и Ърнест Хемингуей – ролята на авторите на биофикциите при представянето на фактите и фикцията, както и читателската рефлексия. Основната (хипо)теза, изказана в дисертацията, събира гледните точки на съпругите на Ф. Скот Фицджералд и Ърнест Хемингуей и авторите, пишещи от тяхно име. Потопени в мисленето на героите си, напълно идентифицирали се с тях, авторите на биофикциите създават уникален наратив. От гледна точка на наративната психология не е възможно самоцелно изброяване на факти и събития от живота на даден човек и е от особена важност да се отбележи начинът, по който човек интегрира тези факти и събития вътрешно, разбива ги и после ги обвързва заедно в едно цяло.

Именно това разкрива и начините, по които се изгражда наративната идентичност на фикционалните Зелда и Хадли в съпоставка с фикционалните идентичности на техните съпрузи. Чрез анализа на биосъхранителните секвенции и тяхното определяне като елементи на наративната идентичност се изграждат както техните образи, така и картината на техния свят. Същевременно това очертава и характерната текстуалност на биофикцията.

В подкрепа на това аналитично се проследява изграждането на наративните клъстери в романите, както и създаването на огледални образи на героите в тях. Анализираните модели и механизми на конструиране на биографичните субекти допринасят и за осветляване на взаимоотношението между факт и фикция в постмодерните биофикции.

1. **Актуалност на проблема**

Направеният анализ на създадените през последните тридесет години биофикции, доказва недвусмислено, че това е един от най-значимите жанрове в постмодерната литература, който не е достатъчно добре дефиниран, особено от гледна точка на жанровото смесване и изграждането на теоретичен модел на писане. Следователно може да се заключи, че включването му в академично критическо изследване е от особена важност, за да се установят основните тенденции и практики в тази област. По същата причина заслужават внимание биографичните фикции за известните американски автори Ф. Скот Фицджералд и Ърнест Хемингуей. През последните тридесет години са публикувани над 30 различни биофикции, свързани с техния живот и творчество. През 2014 г. излиза и книгата на Рон МакФарланд *Apporpriations of Hemingway as a Fictional Character –* единственият пълен том, включващ анализ на 30 творчески произведения, „присвоили“ Хемингуей за свой фикционален герой. Принципът, на който почива анализът на този труд, няма нищо общо с подхода на настоящото научно изследване. Към настоящия момент няма публикувано изследване върху „присвояването“ на Фицджералд за фикционален герой, независимо от факта, че споменатите биофикции са международни бестселъри, удостоени с престижни литературни награди.

Подчертаният ми интерес към актуалното състояние на предмета е провокиран и от все по-нарастващата популярност на биофикциите, разказващи за живота или за част от живота на известни писатели. На базата на тези факти може да се заключи, че настоящият труд действително обследва една от най-актуалните теми в съвременната постмодерна литература - жанровото смесване на факт и фикция, на биографичен и литературен субект.

Ето защо важността на една такава дисертация виждам в опита да се даде разбиране за процеса на създаването на този тип биофикции, както и да се доловят бъдещите тенденции в разработката, написването и възприемането на подобни фикционални житейски истории.

1. **Структура и съдържание на дисертационния труд**

**Увод:** Уводът на дисертационния труд представлява неговата рамка, в която са включени темата на изследването, проблематиката, свързана с постмодерното смесване на жанрове, жанровата игра и животоописанието. Представени са предметът, целите и задачите на научния труд, направено е разграничение между обекта и предмета му. Уводът съдържа и общите направления, теоретичните рамки, подхода и методите на изследването. Набелязана е историята на научното проучване на въпроса, очертани са очакваните изводите от изследването, направено е и критическо преосмисляне на най-важните научни разработки на изследователи, работили по подобен проблем.

1. **Глава**

Жанровете отразяват начина за концептуализиране на света, установяване на ред и осигуряване на разбиране. Съответно в света на постмодернизма жанровете заемат своето място като оформящи елементи на човешкия опит. Тъй като светът постоянно се променя, жанровете също се променят в отговор на това. Въпреки наличието на разпознаваеми структурни и организационни модели, жанровете и техният състав се влияят от настоящите движения. Затова жанровите теории също се опитват да отговорят на предизвикателната гъвкавост на жанровете. По този начин всички те показват различни гледни точки в категоризирането на жанровете според различните им цели.

Най-общо казано жанровите теории и жанровите изследвания обхващат областите на лингвистиката, реториката, изкуството и литературата и всички те се опитват да разберат същността на жанра като категория. Най-вече се използва структурния подход при намирането на модели в различни произведения на изкуството. Когато набор от разпознаваеми модели се възобновят и преобладават в дадено произведение на изкуството, тази творба приема статута на определен жанр.

Езиковите и реторичните жанрови теории разглеждат жанра от малко по-различна гледна точка. Основната позиция е, че жанровете не могат да бъдат отделени от социалните субекти и социалното действие. Терминът „жанр“, който в превод означава „вид“, „тип“, „клас“, включва определена степен на класификация, типизация и таксономия. Съществуват различни отличителни критерии при формирането на жанрова класификация. Обикновено един литературен жанр се класифицира в определена група според неговата структура, форма, тон, организация, литературна техника, стил и съдържание. В съответствие с това са разработени различни системи за синхронизация и диахронна класификация. Въпреки това, колкото по-голям е броят на критериите, толкова по-малка е системата. Литературното произведение е пропито от семиотични кодове, които се транскодират чрез всички тези критерии. В резултат на това новият жанр никога не е абсолютно фиксиран към една група поради променливостта на семиотичните кодове по всички критерии.

Едно произведение може да принадлежи на един жанр по литературна техника и на друг по организация и съдържание. Това е мястото, където се крият както богатият творчески потенциал на жанра, така и неговата трудна уловимост. За целите на моята собствена рамка на изследване разглеждам някои от дефинициите, въведени от теоретиците на жанра в миналото. Според Даниел Чандлър, който се позовава на Робърт Ходж и Гюнтер Крес “жанровете съществуват само дотолкова, доколкото една социална група декларира и прилага правилата, които ги съставляват” (Chandler 1997: 7). Той твърди още, че формата и съдържанието на жанра се определят от характеристиките и повтарящите се социални действия, изпълняващи определени цели. В това отношение жанровете са резултат от социални действия, които индивидите превръщат в текстове. Каролин Милър смята, че „реторичната дефиниция за жанра трябва да се съсредоточи не върху същността на формата на дискурса, а върху действието, за чието осъществяване се използва“ (Miller 1984: 151). Гюнтер Крес определя жанра като „вид текст, който извлича своята форма от структурата на често повтарящ се социален повод с характерните за него участници и техните цели” (Kress 1988: 183). Всеки нов текст има потенциал за хибридност, т.е. влияе върху промените в жанра и създаването на нови видове жанрове. Според Жак Дерида всеки текст принадлежи на жанр, „няма текст без жанр“ (Derrida 1981: 61). Освен това, както отбелязва Кати Уелс, жанрът е интертекстуална концепция (Wales 1989: 259). Човешкият опит се оформя във взаимодействието между различните текстове и както казва Джон Хартли „трябва да разбираме жанра като свойство на отношенията между текстовете“ (O'Sullivan et al. 1994, 128).

Друг теоретик, който създава своя жанрова теория, е Жерар Женет. Преразглеждайки основополагащата тристранна система на Платон и Аристотел, Женет формира идеята за жанровете като пресечни точки на определени форми на изказване и определени тематични проблеми,макар и постоянни, силно повлияни от културата и обществото: „Режимите и темите, пресичащи се, включват заедно и определят жанрове“ (Genette, 1992: 73). В своята обновена поетика Женет се интересува най-вече от текстовата трансцендентност, а именно „от всичко, което привежда текста във връзка (явна или скрита) с други текстове" (Genette 1992: 80). Той нарича това транстекстуалност. Тази концепция включва интертекстуалността според идеята на Кръстева за присъствието на един текст вътре в друг, което поражда метатекстуалност, която го моделира върху езика / метаезика като транстекстуална връзка, свързваща текста с неговия коментар – нещо, което всички литературни критици са използвали (Genette 1992: 82). Другите две концепции включват паратекстуалност, отнасяща се до всички съпътстващи части на един текст (като допълнителна информация, писмено въведение, снимки и т.н.) и архитекстуалност, „тази връзка на включване, която свързва всеки текст с различните видове дискурси, към които принадлежи“ (Genette 1992: 82).

На базата на теорията за жанра, предложена от Жанет, по-нататък в първа глава се анализират основната теоретична рамка, свързана с постмодерното животоописание и жанровото смесване. Най-напред е направен кратък критически преглед на развитието на постмодернизма в литературознанието. Това разглеждане е пряко свързано с теоретичните концепции на постмодерната теория, приложена към проблематизирането на постмодерното представяне на живота на известни лица в литературата. В този смисъл постмодернизмът се разглежда като социокултурен и исторически период, който, макар и фундаментално противоречив, все пак е дефиниран в определена рамка без единен набор от правила или атрибути.

Като за всеки друг период преди това новата рамка има за цел да се противопостави и да оспори някои предишни възгледи и постулати. Това позволява да се анализира как пренаписването на биографиите на исторически личности се вписва в рамките на постмодернизма и как литературата се променя и литературният дискурс разширява обхвата си на създаване на "въображаема" фикция като включва, както историкобиографични факти, така и напълно фикционални събития и герои. Така разликата между "факт" и "фикция" вече престава да бъде от значение и това, което се смята за "историческа" истина нерядко е напълно изместено от "художествената" истина. Настоящата работа, от една страна, се опитва да разграничи литературата, която се основава да голяма степен на историческите факти и тази, която се основава предимно на художествената измислица, а от друга - преплитането и сливането на двете, което води едновременно до плурализация и сегментиране, тъй като широко разпространената демократизация и глобализация довеждат до бързото развитие на технологиите и масовото разпространение на популярната култура по целия свят. При литературните текстове, един от начините за проявяване на този радикален плурализъм е изобразяването на предимно маргинални и отритнати от обществото герои, които често произхождат от различни етнически групи или са част от така наречената „утайка“ на обществото - наркомани, проститутки, престъпници, с други думи, губещи аутсайдери. Плурализмът използва множество и често алтернативни и припокриващи се разказващи гласове, както и стилистична хибридност и смес от жанрове, боравещи свободно с различни стилове, характерни за други видове литература и жанрове (детективска история, порнография, любовна история, есе, дневник, готварска книга, вестникарски клип).

Това, което правят постмодерните литературни автори, е пренаписване на старите текстове, поставяйки ги в различни езикови и културни контексти, като използват палимпсестна техника. Първоначално палимпсест означава "хартия или пергамент, върху който оригиналът е частично изтрит или заличен, за да може да се напише нов текст, оставяйки фрагментите на оригинала все още видими" (Маcey 2000: 288). Mетафикционалният израз на това са многобройни скрити и явни цитати, алюзии, фалшиви цитати, парафрази, пародии, пастиш, пародия, и много други. Те свързват текста с други произведения на изкуството, документи, исторически записи или теории, като ги превръщат в натрапчиви и пародирани текстове или ги поставят в различен, често съвременен контекст изграждайки наситената интертекстуалност на постмодерните литературни произведения.

Интертекстуалността в постмодерната теория за пръв път е дефинирана от Юлия Кръстева. Интертекстуалността изразява връзката между текстове, използвайки похватите и техниките на постмодернизма по отношение на смесването на жанрове и стилове, както и дистанцията на пастиша, кича и пародията. Независимо от това интертекстуалността не е механична връзка, а по-скоро творческа трансформация на споменатите текстове в различни езикови и културни контексти. Според Кръстева текстът е мозайка от цитати, той е абсорбиране и трансформация (Kristeva 1980). Или, ако парафразираме Кушнър, историите съществуват в специфични литературни и културни контексти, отворени за различни интерпретации чрез пародия, пастиш и ирония от друг аспект на постмодерните литературни произведения (Kušnír: 2011, глава 3). Постмодерната пародия в архитектурата, литературата, живописта, филмите или музиката използва своята историческа памет, нейната естетическа интроверсия, за да сигнализира, че този вид саморефлективен дискурс винаги е неразривно свързан със социалния дискурс (Hutcheon 1988: 35). Различно от традиционната пародия, постмодерната пародия не се подиграва с пародирания автор или стил заради себе си, а най-вече подчертава разликата между миналите форми на изкуството и съвременната чувствителност, разстоянието между миналото и настоящето (Hutcheon 1988: 35). Именно в тази теоретична рамка, настоящето изследване поставя и критическото осмисляне на биофикцията като един от нововъзникналите постмодерни жанрове на границата между факт и фикция.

Ето защо, втората част от първата глава се съсредоточава върху анализа на жанровата игра, или хибридизация, в постмодерната литература. На първо място разглежда историографската метафикция като постмодерен хибриден жанр. За Хатчън комбинацията между историографията и метафикцията е това, което допълва поетиката на постмодернизма. "Историографски" включва критическия интерес към историята и историческите писания. Така историографската метафикция подчертава вторичното изграждане на историята и създаването на литературен артефакт. Историографската метафикция се опира на факта, че миналото се разбира от текстове, а всеки текст е плод на въображението на своя автор. Нещо повече, за историографската метафикция от първостепенно значение е и въпросът за референциалността. Оповестяващият или комуникационният акт в постмодерните романи поставя въпроса кой говори, на кого се дава право да използва език по определен начин, какви са институционалните места за изграждане на дискурса, от какво произтича легитимният авторитет на дискурса, от каква позиция говорим - като създатели или транслатори. Тази сложност на взаимоотношенията, в които влиза всеки субект, води до разпръснати и прекъснати мрежи, изградени от различни места на действие и специфични пространствено-времеви координати на изяснителния акт. По този начин срещата на измислените герои и историческите личности в един роман може да изпълнява и основна функция в проблематизирането на историята, чрез неизбежното преплитане и контекстуализирането й както в миналото, така и в настоящето.

1. **Глава**

Втората глава разглежда промените, които настъпват в жанра на (авто)биографията под влияние на постмодерното писане. Докато до средата на двадесети век, (авто)биографията твърдо е поставена в полето на историята и се оценява от гледна точка на истинността й към фактите от живота на биографичния субект, то в постмодерната епоха тази традиционна роля се променя. Един от основните постулати на постмодерното мислене става идеята, че истината е станала толкова нестабилна и проблематична, че всичко трябва да се смята за фикция. Това разколебава самите основи на биографичното писане и от основен инструмент на литературата, културата, медиите и пола, както и историята, психологията и социалните науки, писането на биографии, което преди е изисквало почти алхимична комбинация от изследвания на библиотечни архиви, образование и интуиция, се превръща в почти изцяло в полет на въображението, не реконструкция на минали събития, а конструиране на миналото, което се стреми чрез сливане на историческите изследвания и описването на писането да се доближи до някакво схващане за самооценката на друго лице. Текстът предлага на читателите възможността да изживеят впечатления от друга субективност, като сигнализира много ясно, че подобна възможност се осъществява посредством автора, и неговите тълкувания, морал, философия, политически убеждения и социалното и времевото му положение. Така за авто/биографите постмодернизмът означава разбиране, че няма сигурна външна гледна точка, от която човек може да види ясно и обективно поставената тема. Следствие на това е авто/биографията се превръща в един от най-добрите примери за историографска метафикция.

Тези промени в авто/биографичното писане, свързано с разколебаването на жанровите граници, е предмет на анализиране в следващата част на главата, където разглеждам смесването на жанровете и получаването на хибридните жанрове литературна биография, биографична фикция и фикционална биография. Конститутивните елементи на една история трябва да включват условията за разказ или това, което прави историята интерпретируема. Един от начините да се отговори на това изискване е да се търси представянето на последователността на събития, които биха могли да функционират като история, и това, което създава наративната структура. Първият от тези конститутивни елементи, както посочва Херман, е локалността или начинът, по който историите се формират от специфични контексти на дискурса или случаи на разказване. Тези комуникативни среди оформят актовете на разказване, тъй като се интерпретират в същите контексти на техните собствени истории. Второто е последователността на събитията, която извиква идеята за прототипни разкази, отнасящи се до различните начини на представяне и техники. Отнася се за причинно-следствената структура и значимостта на определени събития, които отделят историята от други видове обяснения. Третият елемент на разказа е този на съзиданието и разрушението на света, което се отнася до начина, по който историите представят теми и идеи, а четвъртият елемент – до това какво е да се сблъскаме с дадена ситуация (Herman: 2009).

Всички изброени по-горе теоретични концепции в съчетание с начините, по които се изграждат наративните идентичности в едно животоописание, изграждат цялостната парадигма на настоящето изследване. Идентичността на разказвача, според МакАдамс (McAdams 2008), се изгражда чрез принципите на паметта, социалните взаимоотношения, отчитането на културните особености на контекста, на интегративната част на историята, нейната променливост, както и на нейната значимост. За да бъдат обединени в аналитична система, която да опише новата природа биографичното в постмодерната епоха, въвеждам специфична текстова единица на анализ, наречена „последователност на биосъхранение”. Това е най-малката единица на изграждането на биографичния жанр, както доказва изследването. Последователността на биосъхранението е текстовият елемент, който е част от описателен елемент и се състои от фактически (архивирани) и измислени части. Той е трансформиращ и революционен, конструира, преразглежда и присвоява различни значения и образни представяния. Обикновено биофикционалната последователност оформя наративните представяния на Аз-а, структурата на сюжета, ситуации, епизоди, препятствия, конфликти, развръзки, стереотипи, роли, лични качества, мотивация, цели, поведение, теми, социални, културни, психологически, професионални, политически, сексуални и морални ценности, географска и историческа обстановка, тон. В резултат на това биофикциите съдържат многобройни последователности на биосъхранение, формиращи съзвездие от значения, които изграждат образа на биографичните субекти, като често препотвърждават и едновременно разрушават и конструират наново това, което вече е установено в предишните разкази.

И тъй като в основата на постмодерните биографични текстове е интертекстуалността, която създава и целия контекст, биосъхранението може да се разглежда като интертекстуален подтип, специфичен за създаването на хибридни жанрове, съчетаващи факт и фикция. Като такъв подтип биосъхранението метафизично конструира и вписва в себе си истината и реалността чрез въображението. Така, чрез биосъхранението, авторът и читателят заедно завършват това, което изглежда непълно, а жанровите характеристики на биографията се трансформират и променят с всяка разказана житейска история, която конструира нови наративни идентичности без да си поставя за цел достоверното представяне на живота на историческите личности.

1. **Глава**

Третата глава стъпва върху разработената теория за използването на последователности от биофикционално съхранение за изграждане на постмодерните разкази за исторически лица и събития и прави критически преглед на съществуващите разкази за живота и творчеството на двамата американски писатели, Ф. Скот Фицджералд и Ърнест Хемингуей и използването им в съвременните биофикции. В средата на този процес е спорният въпрос за техния жанр като биографии или романи. Тезата, която защитавам е, че те представляват нова система, поставяща въпроса как може да се разширят границите на романа като жанр. Тази нова система изисква нова терминология и нови начини за определяне и описване на очевидната неяснотата на жанра. Биографичните фикции за Ф. Скот Фицджералд и Ърнест Хемингуей надхвърлят митологията на публичните и личните фигури на двамата автори. Те се опитват да създадат истински многофункционален разказ за пребиваването на Хемингуей и Фицджералд в Париж и Френската Ривиера. Епичната среща на двамата прочути американски автори се припокрива с историята на двете двойки - Фицджералд и съпругата му Зелда Сайер и Хемингуей и първата му съпруга Хадли Ричардсън. На тяхната дружба, подхранвана от възхищение, ревност и алкохол, са посветени множество литературни изследвания, истории и клюки. Очарователният живот на двамата американски емигранти в града на светлината разказва историята на изгубеното поколение, и джаза в епохата на модернизма. Чрез въвеждането на текстовата единица на биографично съхранение, става възможно да се анализира този процес на смесване на фактите от техния живот и въображаемите герои и ситуации, които постмодерните автори създават, за да разкрият неочаквани и неподозирани страни от личността и времето на двамата американски писатели.

1. **Глава**

Тази глава предлага пълен текстов анализ на основата на дефинираното в предходните глави използване на последователностите на биографично съхранение в *Z: A Novel of Zelda Fitzgerald* и *Save me the Waltz.* Специално внимание се обръща на начина, по който използването на биографични секвенции като част от процеса на биосъхранение води до удвояване на биографичното Аз чрез изграждането на клъстъри от наративни идентичности в *Z: A Novel of Zelda Fitzgerald* и *Save me the Waltz,* както и на огледални образи чрез постмодерната интертекстуалност и пародия в *Z: A Novel of Zelda Fitzgerald.*. Анализът показва как Фаулър, използвайки гласа на Зелда в *Z: A Novel of Zelda Fitzgerald*, формира ново биографично Аз на Фицджералд, различно от всички други, изградени в отдавна приетите за достоверни негови биографии. Играта на жанрове се разкрива в наративните клъстери и огледални образи, оформени чрез използването на последователностите на биографично съхранение, чрез които се оказва, че писателите на биофикции разгръщат визията си за житейската история на човека чрез изрични и имплицитни препратки, пренареждане и създаване на нови факти и събития и последователности на базата на своето въображение.

Анализът проследява как в *Z: A Novel of Zelda Fitzgerald* Фаулър стъпва, фигуративно казано, в обувките на Зелда, съпругата на Фицджералд и влиза в диалог с предишните писания от и за двойката, включително полу-автобиографичния роман на самата Зелда Фицджералд, *Save me the Walt*z. По този начин, Фаулър поднася на читателите цяла поредица от истории и изображения на реалистично миметично представяне на действителността, което обаче често се припокрива с фантазия, мечти и понякога халюцинации. Истинските или така наречените „исторически“ личности често са съпоставени с измислени герои или поставени в нереалистична, или фантастична ситуация . Тези сливания отразяват несигурността и почти пълната релативизация на битието в постмодерната епоха. За да подчертае тази обърканост на индивида и несигурността на възприемането на действителността, реконструирайки образа на Ф. Скот Фицджералд, Фаулър използва техниките на пастиша, колажа и радикалната ирония. И тъй като колажът включва прекъсвания на линейността на разказа и смесването от различни жанрове, крайният резултат до който достига анализът на този роман, е множество разнообразни интерпретации, които се основават на изграждането на разнообразни наративни идентичности. За да проследи този процес, чрез дълбочинното четене, главата разкрива как дефинираните от а Дан П. МакАдамс и Кейт МакЛин (2013 г.) стадии в развитието на на наративната идентичност - изкупление, причастие, активна роля, замърсяване, „договаряне“ на положителна развръзка, проучване на историята (Dan P. McAdamas; Kate McLean: 2013) в крайна сметка осигуряват разбирането, развитието и адаптирането на личността към жизнените обстоятелства. Главата стига до извода, че преминаването през тези стадии, се превръща и в една от основните цели на биофикционалното съхранение и създаването на постмодерни биофикции.

1. **Глава**

Същият тип анализ е приложен и към биофикциите, посветени на Хемингуей, като в тази глава се разкрива удвояването на биографичното Аз и изграждането на наративни идентичности в *The Paris Wife* на Пола Маклейн*,* както и на огледални образи чрез биосъхранителните секвенции в същата книга, както и в *Hemingway’s Girl на Ерика Робък* и *Travels with Myself and Another,* мемоарът на третата съпруга на Хемингуей, Марта Гелхорн *.* *The Paris Wife* се докосва до много специално време в живота на Хемингуей, което остава завинаги в спомените му. Това е времето, когато вероятно се е чувствал най-добре: млад, щастлив и в Париж. Разказът и жанровите характеристики на *The Paris Wife* се справят с всички важни детайли от живота на Хемингуей, като ги поставят в литературната рамка на биографията на Хадли. Полученият продукт на вмъкване на фактите в рамките на фикционалното разширява социално-културния и литературен контекст на биофикцията, създавайки уникални наративни секвенции и образи в резултат на това.

Главата показва как при имитирането или използването на биографичния подход се появяват едни и същи събития, детайли и прозрения в рамките на припокриващи се, но различни наративи. Чрез използването на интертекстуалността се пренаписват исторически и литературни текстове, като понякога историческите са част от литературните, а други случаи – обратното, оформяйки по този начин една непрекъснато разширяваща се интертекстуална мрежа подредена чрез „последователности на биофикционалното съхранение“.

Анализът на литературни произведения в тази глава разкрива как използването чрез „биосъхранението“, интертекстуалността и пародията помагат на авторите на биофикциите да произвеждат огледални изображения от познати настройки, но с различен сюжет. Пример за това е начинът, по който едни и същи събития в живота на Хемингуей като разпадането на първия му брак и създаването на огледален образ на този критичен момент от неговия живот в романа на Робък, води до изграждането на биографичен наратив, който почива изцяло на фикцията - любовният триъгълник в *Hemingway’s Girl* включва освен очакваните герои, Хемингуей и Полин, и едно младо американско-кубинско момиче от Ки Уест, което е изцяло плод на авторовото въображение.

И в тази глава, освен секвенциите на биографично съхранение, подобно на анализа на наративната идентичност на Зелда в предходната глава, са анализирани и наративните идентичности на Хадли и Полин, които романите изграждат чрез елементите дефинирани от МакАдамс и Маклейн и е показано как те са неотменна част от създаването на характерната за биофикционалното писане текстуалност, която е изцяло предопределена от постмодерната игра на жанровете.

**Заключение:** Проведеното научно изследване потвърждава първоначалната теза, че биофикциите имат способността да създават множество възможни истини и множество значения чрез постмодерното жанрово смесване или играта на биосъхранението. Този процес се осъществява чрез прилагане на постмодерни практики и техники, като авторите на биофикцията създават нова визия, литературен символ или прокарват социално и политически натоварени идеи. Подобно на процеса на биосъхранение в биохимичните лаборатории, в литературата авторът решава кои биографични моменти от живота на историческата личност да запази и кои да измени, като използва силата на собственото си въображение. Трудът разкрива механизмите на този процес в разглежданите романи, чрез анализ на дефинираната текстуална единица „последователност на биофикционалното съхранение“ по отношение на биографичните субекти на Фицджералд и Хемингуей и показва как чрез изграждането на наративната идентичност на техните съпруги, Зелда, Хадли и донякъде Полин и Марта, се създава нов тип хибридна текстуалност, характерна за животоописанието, която може да се разглежда като част от веригата текстуалности на Жерар Женет.

**5. Авторска справка за приносите на дисертационния труд**

Основните приноси на дисертацията могат да бъдат формулирани по следния начин:

1. Консолидиране, обобщаване и модифициране на знанието по проблема за постмодерното смесване на факт и фикция;
2. Реконструкция на модела и механизмите, по които се извършва жанровото смесване при животоописанието;
3. Нов анализ на две произведения за живота на Ф. Скот Фицджералд и Ърнест Хемингуей;
4. Сравнителен анализ между тях;
5. Сравнителен анализ между тях специално по отношение на наративната идентичност;
6. Вникване в процеса и резултатите от смесването на факт и фикция и достигане до нова теоретична идея за текстуалност, характерна само за жанровото смесване в животоописанието – биосъхранение.
7. **Публикации по темата на дисертационния труд**
8. Krsteva, Marija and Donev, Dragan and Kostova, Kristina (2019) [*Outline of Fictional Appropriations of F. Scott and Zelda Fitzgerald.*](http://eprints.ugd.edu.mk/23756/) Годишен зборник 2019 - Филолошки факултет, Универзитет „Гоце Делчев“ - Штип, 10 (14). ISSN 1857-7059
9. Krsteva, Marija (2017) *Fact vs. Fiction:* *The Doubling of the Biographical Self in Biofictions about F.Scott Fitzgerald and Ernest Hemingway.* Conference proceedings, Second International Scientific Conference "Filko" - Philology, Culture and Education. pp. 271-277. ISBN 978-608-244-469-7
10. Krsteva, Marija (2016) *Intertextual references to J. Conrad’s novella Heart of Darkness in F. F. Coppola’s film Apocalypse Now*. Меѓународна научна конференција „Климентовото Дело“. pp. 161-167 ISBN 978-608-244-404-8
11. Krsteva, Marija (2016) Biographical fictions about the great American authors F.Scott Fitzgerald and Ernest Hemingway. Conference proceedings, First International Scientific Conference "Filko" - Philology, Culture and Education. pp. 439-448. ISSN 978-608-244-308-9 Conference "Filko" - Philology, Culture and Education. pp. 439-448. ISSN 978-608-244-308-9
12. Krsteva, Marija (2015) *Biofictions as part of contemporary fiction.* In: XII-а конференция на нехабилитираните преподаватели и докторанти от Факултета по класически и нови филологии, 15 May 2015, Sofia, Bulgaria. ISSN C633-2943. - Бр. 3.
13. **Цитирана в автореферата литература**
14. Anderson, Benedict (1991). Imagined Communities. New York: Verso.
15. Benton, Michael (2009). Literary Biography, an Introduction. Chichester: Blackwell Publishing
16. Chandler, D. (1997): 'An Introduction to Genre Theory' Retrieved from http://www.aber.ac.uk/media/Documents/intgenre/chandler\_genre\_theory.pdf [accessed May 22 2018].
17. Derrida, Jacques (1981): 'The law of genre'. In W J T Mitchell (Ed.): On Narrative. Chicago: University of Chicago Press.
18. Genette, Gerard (1992). The Architext. An Introduction. Berkley: California University Press.
19. Herman, David (2009). Basic Elements of a Narrative. Oxford: Blackwell Publishing.
20. Hutcheon, Linda.*A Poetics of Postmodernism: History, Theory, Fiction*. Routledge, Taylor and Francis Group, 1988. New York and London.
21. Kress, Gunther (1988). Communication and Culture: An Introduction. Kensington, NSW: New South Wales University Press.
22. Kristeva, J. (1980). Word, Dialogue and Novel. In L. S. Roudiez (Ed.), Desire in Language: A Semiotic Approach to Literature and Art (pp. 64-91). New York, NY: Colombia University Press. Kušnír, Jaroslav Postmodernism in American and Australian Fiction.UniverzitnáknižnicaPrešovskejuniverzity v Prešove, PULIB 2011. Presov <http://www.pulib.sk/elpub2/FF/Kusnir1/pdf\_doc/3.pdf>last accessed 20.11.2016.
23. Miller, Carolyn R (1984). 'Genre as social action', Quarterly Journal of Speech 70: 151-67; reprinted in Freedman & Medway (1994a, op.cit.), pp. 23-42
24. Macey, David (2000): The Penguin Dictionary of Critical Theory. London: Penguin Books.
25. O'Sullivan, Tim, John Hartley, Danny Saunders, Martin Montgomery & John Fiske (1994): Key Concepts in Communication and Cultural Studies. London: Routledge.
26. Swales, J. M. (1990). Genre analysis: English in academic and research settings. Cambridge: Cambridge University Press.
27. McAdams, Dan P. and Kate C. McLean (4 June 2013). Narrative Identity. Current Directions in Psychological Science. 22 (3): 233–238.

13. McAdams, D.P. Personal Narratives and the Life Story. In Oliver P. John, Richard W. Robins, Lawrence A. Pervin (eds.), (2008): Handbook of Personality: Theory and Research (pp.241-246) New York: Guildford Press.